དང་བར་ཆད་འབྱུང་པོ་མི་དང་མ་ཡིན་གྱི་གནོད་པ་གྲིབ་དང་མི་གཙང་བ་དུས་མ་ཡིན་པར་འཆི་བའི་འཇིགས་པ་ལ་སོགས་པ་མི་མཐུན་པའི་རྐྱེན་ཐམས་ཅད་ཞི། སྐུའི་བྱིན་རླབས་ཞུགས། ལུས་ཀྱི་སྒོ་ནས་ཁྲོ་བོའི་རྒྱལ་པོ་བདུད་རྩི་འཁྱིལ་པའི་སྐུ་བསྒོམ་པ་ལ་དབང་། འབྲས་བུ་མཚན་དཔེས་བརྒྱན་པའི་སྤྲུལ་པའི་སྐུ་འགྲུབ་པར་འགྱུར་བ་ནི་སྐུའི་རྗེས་གནང་ངོ་། །གསུང་གི་རྗེས་གནང་ནི། མདུན་བསྐྱེད་དང་སློབ་དཔོན་གཉིས་ཀ་བདུད་རྩི་འཁྱིལ་པར་གསལ་བའི་ཐུགས་ཀར་ཉི་མ་ལ་ཧཱུྃ་གི་མཐར་སྔགས་ཀྱི་ཕྲེང་བས་བསྐོར་བ་ལས་སྔགས་ཕྲེང་གཉིས་པ་ཞིག་ཆད། ཁྱེད་རང་རྣམས་བདུད་རྩི་འཁྱིལ་པར་གསལ་བའི་ཞལ་དུ་ཞུགས། ཐུགས་ཀར་ཉི་མ་ལ་ཧཱུྃ་གི་མཐར་འཁོད་པར་བསྒོམས་ལ་སྔགས་འདིའི་རྗེས་ཟློས་མཛོད་ཅེས་བརྡ་སྦྱར་ལ། སྔགས་ལན་གསུམ་བཟླར་གཞུག དེ་ནས་ཁྱེད་རང་རྣམས་ཀྱིས་སློབ་དཔོན་ལ་མེ་ཏོག་གི་ཕྲེང་བ་རེ་ཕུལ་བར་བསམས་ལ་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ཀྱི། །བདག་ལ་འགོ་བར་མཛད་དུ་གསོལ། །གསུམ། སླར་ཡང་སྔགས་ཕྲེང་དེ་ཉིད་མེ་ཏོག་གི་ཕྲེང་བར་བྱས་ནས་སྤྱི་བོར་བཅིངས་པའི་མོས་པ་མཛོད། བཅོམ་ལྡན་འདི་ལ་སྩལ་ལགས་ཀྱི། །འདི་ལ་འགོ་བར་མཛད་དུ་གསོལ། །སྔགས་ཀྱི་དངོས་གྲུབ་སྩལ་དུ་གསོལ། །ཕྲིན་ལས་རྫོགས་པར་མཛད་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །རིག་པ་འཛིན་པ་འདི་རྣམས་ཀྱི་རྒྱུད་ལ་ཁྲོ་བོའི་རྒྱལ་པོ་བདུད་རྩི་འཁྱིལ་པའི་སྐུ་གསུང་ཐུགས་ཀྱི་བྱིན་རླབས་དང་ནུས་མཐུ་ཐམས་ཅད་འཇུག་པར་གྱུར་ཅིག ཅེས་བརྗོད་ཅིང་མེ་ཏོག་འཐོར། དེས་ཁྱེད་རང་རྣམས་ཀྱིས་ངག་གི་སྒོ་ནས་བསགས་པའི་སྡིག་སྒྲིབ་ཐམས་ཅད་དག ངག་ལ་གནོད་ཅིང་འཚེ་བའི་འགལ་རྐྱེན་ཞི། གསུང་གི་བྱིན་རླབས་ཞུགས། ངག་གི་སྒོ་ནས་ཁྲོ་བོའི་རྒྱལ་པོ་བདུད་རྩི་འཁྱིལ་པའི་སྔགས་བཟླ་བ་ལ་དབང་། འབྲས་བུ་ཚངས་དབྱངས་ཡན་ལག་དྲུག་ཅུ་དང་ལྡན་པའི་ལོངས་སྤྱོད་རྫོགས་པའི་སྐུ་འགྲུབ་པར་འགྱུར་བ་ནི་གསུང་གི་རྗེས་གནང་ངོ་། །ཐུགས་ཀྱི་རྗེས་གནང་ནི། སློབ་དཔོན་བདུད་རྩི་འཁྱིལ་པར་གསལ་བའི་ཐུགས་ཀ་ནས་འོད་འཕྲོས། མདུན་བསྐྱེད་ཀྱི་ཐུགས་ཀར་ཕོག དེའི་ཐུགས་ཀ་ནས་ཐུགས་ཕྱག་མཚན་རྡོ་རྗེ་རྒྱ་གྲམ་གྱིས་མཚན་པའི་དབྱུག་པ་དང་། རྡོ་རྗེའི་ཞགས་པའི་ཚོགས་དུ་མ་འཕྲོས། ཁྱེད་རང་རྣམས་ཀྱི་སྙིང་གར་ཐིམ་པས་ཁྲོ་བོའི་རྒྱལ་པོ་བདུད་རྩིའི་འཁྱིལ་པའི་ཐུགས་ཀྱི་དངོས་གྲུབ་ཐོབ་སྙམ་པ་གྱིས་ལ་ཕྱག་རྒྱ་ཆེན་པོའི་ངང་དུ་མཉམ་པར་འཇོག་མཛོད། སྐུའམ་ཚོམ་བུ་སློབ་མའི་སྤྱི་བོར་བཞག་ལ། སྔགས་མཐར་བཛྲ་ས་མ་ཡ་སྟྭཾ་ཞེས་བརྗོད། དེས་ཁྱེད་རང་རྣམས་ཀྱིས་ཡིད་ཀྱི་སྒོ་ནས་བསགས་པའི་སྡིག་སྒྲིབ་མ་རིག་པ་བག་ཆགས་དང་བཅས་པ་དག ཡིད་ལ་གནོད་ཅིང་འཚེ་བའི་རྐྱེན་ནད་གདོན་བགེགས་དང་སྡིག་སྒྲིབ་བར་ཆད་འབྱུང་པོ་མི་དང་མི་མ་ཡིན་པའི་གནོད་པ། གྲིབ་དང་མི་གཙང་བ། མ་རིག་པ། མི་ཤེས་པ་དང་གཏི་མུག་ལ་སོགས་པའི་མི་མཐུན་པའི་རྐྱེན་ཐམས་ཅད་ཞི། ཐུགས་ཀྱི་བྱིན་རླབས་ཞུགས། ཡིད་ཀྱི་སྒོ་ནས་ཁྲོ་བོའི་རྒྱལ་པོ་བདུད་རྩི་འཁྱིལ་པའི་ཏིང་ངེ་འཛིན་བསྒོམ་པ་ལ་དབང་། འབྲས་བུ་མཁྱེན་བརྩེ་ནུས་པ་ཕུན་སུམ་ཚོགས་པ་དང་ལྡན་པའི་ཆོས་ཀྱི་སྐུ་འགྲུབ་པར་འགྱུར་བ་ནི་ཐུགས་ཀྱི་རྗེས་གནང་ངོ་། །དེ་ལྟ་བུའི་རྗེས་གནང་ཐོབ་ནས་དམ་ཚིག་ལ་གནས་ཤིང་འདི་ཉིད་ཡི་དམ་དུ་འཛིན་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས། གཏང་རག་གི་སླད་དུ་མཎྜལ་དབུལ། ལུས་ལོངས་སྤྱོད་དྲུག་ཆ་འབུལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་སོགས། དེས་ཁྲོ་བོའི་རྒྱལ་པོ་བདུད་རྩི་འཁྱིལ་པའི་རྗེས་གནང་ཐོབ་པ་ཡིན་པས། དེའི་སྒོ་ནས་རང་གཞན་གྱི་དོན་རྒྱ་ཆེན་པོ་སྒྲུབས་ཤིག ཅེས་དང་། བསོད་ནམས་འདི་ཡིས་སོགས་བསྔོ་སྨོན་བྱས་ནས་སློབ་མ་རྣམས་རང་གནས་སུ་གཏོང་ངོ་། །འདི་ནི་རྗེས་གནང་གཅིག་ཤེས་ཀུན་གྲོལ་གྱི་ཕྱག་ལེན་འབྲིང་པོ་ལྟར་བྲིས་པ་ཡིན་ལ། རྒྱས་པར་སྤྲོ་ན་ལྷ་ཞི་དྲག་གི་ཁྱད་པར་ཅུང་ཟད་མ་གཏོགས། འཇམ་མགོན་བློ་གྲོས་མཐའ་ཡས་ཀྱི་གསུང་རབ་སྒྲོལ་དཀར་གྱི་ཆོ་ག་ཟླ་བའི་འདོད་འཇོའི་རྗེས་གནང་ལ་ལྷ་སྔགས་ཁ་བསྒྱུར་བས་གྲུབ་པ་ཡིན་ནོ། །གསུམ་པ་ནི། མཆོད་པ་ཞལ་གསོས་བསང་སྦྱངས་བྱིན་རླབས་སྔོན་དུ་འགྲོ་བས་གཏང་རག་གི་མཆོད་བསྟོད་བྱ། ཡིག་བརྒྱ་ལན་གསུམ་དང་། མ་འབྱོར་པ་དང་སོགས་ཀྱིས་ནོངས་པ་བཤགས། རྟེན་ཡོད་ན་བརྟན་བཞུགས་དང་། མེད་ན་བཛྲ་མུཿས་ཡེ་ཤེས་པ་གཤེགས། དམ་ཚིག་པ་རང་ལ་བསྟིམ། རང་གི་གནས་གསུམ་དུ་ཨོཾ་ཨཱཿཧཱུྃ་གིས་མཚན་པར་མོས་ལ་བསྔོ་སྨོན་ཤིས་བརྗོད་བྱ། ལས་ཀྱི་རྗེས་མི་མངོན་པར་བསྡུའོ། །གསུམ་པ་ལས་ཚོགས་མདོ་ཙམ་བརྗོད་ན། རིལ་བུ་སྔགས་མདུད་འཁོར་ལོ་དང་། །སྦྱིན་སྲེག་ཁྲུས་ཀྱི་ཆོ་ག་སྟེ། །ལས་ཀྱི་རིམ་པ་རྣམ་ལྔ་ཡིས། །རང་གཞན་ཕན་བདེ་བསྒྲུབ་པར་བྱ། །ཞེས་པ་ལྟར་ལས། དང་པོ་ལ་གཉིས། སྒྲུབ་པ་དང་། ལས་ལ་སྦྱར་བའོ། །དང་པོ་ནི། འབྱུང་པོ་གདུག་པ་ཅན་རྣམས་ཀྱི་ཡིད་དང་། སྦྱོར་བ་དང་། མཐོང་བ་དང་། ཁ་རླངས་དང་། རེག་པའི་དུག་ལྔ་ཡོད་པའི་གཉེན་པོར། མུ་ཟི་ནག་པོ། གླ་རྩི་ཟོལ་མེད། ཤུ་དག་ནག་པོ། རྨ་བྱའི་མདོངས། གུ་གུལ་ནག་པོའོ། །དེ་ལྟ་བུའི་རྫས་ལ་ཡི་དྭགས་ཕྲ་མོའི་ཚོགས་ཀྱིས་དྲི་རོའི་ནུས་པ་བརྐུ་བའི་བགེགས་འཕྲོག་པའི་རྫས་ནི། ཤིང་ཀུན། རྟ་བོན་པ། རྭ་གཞོབ། དྲི་ཆེན། དྲི་ཆུའོ། །རྫས་དེ་ལ་གཉེན་པོ་དང་རིག་སྔགས་གཞན་གྱི་གནོད་པ་ཟློག་པའི་རྫས་ནི། བཙན་དུག རྒྱ་ཚིལ།«་་་་་ཁྱི་རྒྱ་བོའི་བྲུན་གྱི་རྩེ་མོར་དཀར་པོ་འབྱུང་བ་དེའོ།།» ཤ་ཆེན། ཚིལ་ཆེན། སྤྱང་བྲུན་ལྔ། དེ་ལྟར་རྫས་བཅོ་ལྔ་པོ་དེ་རྣམས་རྡོ་གཞོང་དུ་པདྨ་འདབ་བཞི་དབུས་དང་ལྔར། དབུས་སུ་མུ་ཟི་ནག་པོ། བཙན་དུག དྲི་ཆུ་གསུམ། ཤར་གྱི་འདབ་མར་གླ་རྩི། དྲི་ཆེན། རྒྱ་ཚིལ། ལྷོའི་འདབ་མར་གུ་གུལ། རྭ་གཞོབ། སྤྱང་བྲུན། ནུབ་ཀྱི་འདབ་མར་རྨ་བྱའི་སྒྲོ། རྟ་བོན་པ། ཚིལ་ཆེན། བྱང་གི་འདབ་མར་ཤུ་དག ཤིང་ཀུན། ཤ་ཆེན་རྣམས་བཀོད་པའི་མཐར་མཆོད་པས་བསྐོར། བྱང་ཆུབ་སེམས་གཉིས་སྒོ་དུ་མ་ནས་ཡིད་ལ་བྱས་ཏེ་མཆོད་པ་བྱིན་རླབས་དང་། སྐྱབས་སེམས་ཚད་མེད་བཞི་བསྒོམ་པ་སྔོན་དུ་འགྲོ་བས་བདག་བསྐྱེད་གོང་ལྟར་གསལ་གདབ། བཟླས་པའི་སྐབས། རང་གི་ཐུགས་ཀར་ཉི་མ་ཁ་སྦྱོར་གྱི་དབུས་སུ་ཡི་གེ་མྃ་གྱི་མཐར་སྔགས་ཀྱི་ཕྲེང་བས་བསྐོར་བ་ལས་འོད་ཟེར་འཕྲོས། སྤྱིར་སེམས་ཅན་ཐམས་ཅད་དང་། ཁྱད་པར་སེམས་ཅན་གདུག་པ་ཅན་ཐམས་ཅད་བཅོམ་ལྡན་འདས་ཁྲོ་བོའི་རྒྱལ་པོ་བདུད་རྩི་འཁྱིལ་པའི་གོ་འཕང་ལ་བཀོད་པར་གྱུར་པའི་མོས་པས། ཨོཾ་བཛྲ་ཨ་མྲྀ་ཏ་ཀུཎྜ་ལི་ཧཱུྃ་ཕཊ། ཅེས་སྙིང་པོ་ཅི་ནུས་སུ་བཟླ། བྱེ་བྲག་ཏུ་སྔགས་ཀྱི་ཡི་གེ་དེ་རྣམས་མགར་གྱི་སོལ་མེ་ལྟར་འབར་བ་ལས་ཁྲོ་བོ་བཅུ་མི་མོར་གནས་པའི་རིག་སྔགས་འབྲུ་དྲུག་པར་གྱུར་པར་མདུན་གྱི་སྨན་རྣམས་ཀྱི་ངོ་བོར་བཞུགས་པར་བསྒོམས་ཏེ། ཨོཾ་དཱ་ན་རི་ཧཱུྃ་ཛཿ ཞེས་ལས་སྔགས་ཀྱང་བཟླས་པས་ལེགས་པར་བསྔགས། ཐུན་བསྡུ་བ་ན་བདག་བསྐྱེད་དང་རྫས་ལྷ་སྔགས་ཀྱི་ངོ་བོར་གྱུར་པ་ལ་མཆོད་བསྟོད་དང་། བསྔོ་སྨོན་ཤིས་བརྗོད་སོགས་བྱས་ཏེ་རྫས་རྣམས་ཕྱོགས་གཅིག་ཏུ་བསྡུས་ལ་ཞིབ་ཏུ་འཐགས། རིལ་བུར་དྲིལ། འདི་དག་གི་སྐབས་སུའང་རྫས་རྣམས་ངོ་བོ་ལྷ་ལ་རྣམ་པ་ཡེ་ཤེས་ཀྱི་མེ་འབར་བར་བསྒོམ། དེ་ནས་རིལ་བུ་རིན་པོ་ཆེའི་སྣོད་དུ་བླུག མཆོད་པ་བཤམ། བདག་བསྐྱེད་བཟླས་པ་བཅས་གོང་ལྟར་དང་། རིལ་བུ་ལྷ་དང་སྔགས་ཀྱི་ངོ་བོ་ཡེ་ཤེས་ཀྱི་མེ་འབར་བའི་རྣམ་པར་གྱུར་པས་དྲི་རོ་སྒྲ་ཚོར་བའི་གནས་སུའང་ཕྱོགས་སྐྱོང་བཅུ་སོགས་འབྱུང་པོ་རྣམས་ཀྱིས་གླགས་མི་རྙེད་པར་ཡེ་ཤེས་ཀྱི་མེས་སྲེག་པའི་ནུས་པ་ཅན་དུ་གྱུར་པར་མོས་ཏེ་སྙིང་པོ་དང་། ལས་སྔགས་བཟླ། ཐུན་བསྡུ་བའི་ཚེ། རང་གི་ཐུགས་ཀ་ནས་མཆོད་པའི་ལྷ་མོ་རྣམས་སྤྲོས་ཏེ་བདག་ཉིད་དང་རིལ་བུ་ལྷའི་ངོ་བོར་གནས་པ་ལ་མཆོད་པར་མོས་ཏེ་མཆོད་བསྟོད་དང་། འདོད་དོན་གསོལ། བསྔོ་སྨོན་ཤིས་བརྗོད་བྱ། དེ་ལྟར་ཞག་བདུན་ཕྲག་གཅིག་གམ། གཉིས་སམ། གསུམ་དུ་ཁྲུས་དང་གཙང་སྦྲ་ལ་གནས་པས་ལེགས་པར་བསྒྲུབས་ཟིན་པ་ན་རིལ་བུ་དེ་དར་སྣ་ལྔས་དྲིལ་ཏེ། རིན་ཆེན་བཟང་པོ་ལྔ་དང་། ནོར་བུ་འོད་འཕྲོ་བ་དང་ལྷན་ཅིག་ཏུ་སྐུ་གསུང་ཐུགས་ཀྱི་རྟེན་རྣམས་དང་ལྷན་དུ་བཞུགས་སུ་གསོལ་བར་བྱའོ། །གཉིས་པ་ལས་ལ་སྦྱར་བ་ནི། འདི་ཉིད་སྨན་གཞན་དང་མ་འདྲེས་པར་བྱས་ཏེ་འབྲས་སོགས་ལ་སྲབ་མཐུག་བྱ་སྒྲོ་ཙམ་དུ་བྱུགས་ན་རེག་པས་གྲོལ་བ་དང་། དྲི་ཆུས་རིལ་བུ་བྱས་ནས་ཡུངས་ཀར་ཙམ་ལྟོ་སྟོང་ལ་བཏང་ན་སྟེང་གདོན་དང་འོག་གདོན་དང་འགོ་ནད་ཐམས་ཅད་ཐུབ་པ་དང་། སྲིའུ་གསོན་མི་ལྤགས་ཀྱིས་གཏུམས་ཏེ་མ་བུ་གཉིས་ཀའི་མགུལ་དུ་བཅངས་ན་འཚེ་བ་ཐམས་ཅད་ལས་གྲོལ་བ་དང་། ལུས་ཀྱི་བུ་ག་དགུར་དགེ་སློང་རྣམ་དག་གི་བདུད་རྩི་དང་སྦྱར་ཏེ་མ་ཆག་པར་བྱུགས་ན་བྱད་གཏད་ཕར་ལ་བྱས་པ་ཚུར་ལ་མི་ལྡོག་པ་དང་། གཞན་གྱི་བྱད་གཏད་ཕུར་ཁ་རྣམས་ཀྱང་བཟློག་པར་འགྱུར་ཞིང་། རྫས་འདི་དག་གི་ཁར་གཟའ་དུག རུ་སྦལ་ཁོག་པ། ཕག་རྒོད་མཆེ་བ་རྣམས་དང་བསྲེས་ཏེ་བཏང་ན་སྟེང་འོག་གི་གདོན་ཐམས་ཅད་ཐུབ་ཅིང་། གྱང་རོལ་རྙིང་པ་དང་ཤ་ཕོ་རུ་རྟའི་ཕྱེ་མ་དང་སྦྱར་ཏེ་ཆུ་གྲང་གིས་ཕུལ་ཏེ་བཏང་ན་ཐོག་དང་བརྒྱལ་ཐབས་ལྟ་བུས་ཁ་ལྐུག་པའང་བྱེ་བར་འགྱུར་རོ། །སྨན་འདི་དག་དང་། བཟང་དྲུག གུ་གུལ་དཀར་ནག རྒྱ་སྤོས། ཙནྡན་དཀར་པོ། ཨ་ག་རུ་སོགས་དང་སྦྱར་ཏེ་མེ་ལ་བསྲེགས་ན་འབྱུང་པོ་གདུག་པ་ཅན་རྣམས་རྒྱང་གྲགས་གཉིས་ཚུན་ལ་ཉེ་བར་འོང་མི་ནུས་སོ། །དེའང་ཡེ་ཤེས་ཌཱ་ཀིས་སློབ་དཔོན་དགྲ་ལས་རྣམ་རྒྱལ་ལ་དྲི་དང་སྒྲའི་སྒོ་ནས་ནད་གདོན་སྲུང་བའི་གདམས་པ་འདི་གནང་བ། རྡོ་རྗེ་གདན་དུ་ཡམས་ནད་བྱུང་བ་ལ་དུང་གི་ནང་དུ་བྱུགས་ནས་བུས་པས་ཡམས་ནད་ཆད་པ་དང་། ཤྲཱི་ནཱ་ལེནྡྲར་ཡམས་ནད་བྱུང་དུས་དགེ་འདུན་གྱི་དྲི་གཙང་ཁང་གི་སྒོར་བྱུགས་པས་ཡམས་ནད་ཆད་སྐད་པ་འདི། མཁས་པ་ཆེན་པོ་བ་རི་ལོ་ཙཱས་བསྒྱུར་ཏེ་རྒྱལ་བའི་དབང་པོ་མི་བསྐྱོད་ཞབས་སོགས་ཀྱིས་ཕྱག་ལེན་དུ་གཏན་ལ་ཕབ་པའི་ཡིད་ཆེས་ཅན་ཡིན་ནོ། །གཉིས་པ་ནི། རྩྭ་ཀུ་ཤའམ། གཞོན་ནུས་མས་བཀལ་བའི་སྐུད་པ་ལ་རྡོ་རྗེའི་མདུད་པ་གསུམ་གྱིས་བཏབ་སྟེ་སྙིང་པོ་དང་ལས་སྔགས་ཀྱིས་མངོན་པར་བསྔགས་པ་སྐྱེས་པའི་དཔུང་པ་གཡོན་དང་བུད་མེད་ཀྱི་གཡས་སུ་བཅིངས་པས་བགེགས་ཀྱི་ཚོགས་སྤྱི་དང་། ཁྱད་པར་ཁམས་དང་བླ་གནས་འཕོ་བའི་ཉེས་པ་ཀུན་སྲུང་བར་བཤད་དོ། །གསུམ་པ་ནི། གྲོ་གའམ། ཤོག་བུ་ལ་འཁོར་ལོ་མུ་ཁྱུད་དྲུག་ཏུ་བསྐོར་བའི་ལྟེ་བར་རྡོ་རྗེ་རྒྱ་གྲམ་གྱི་དབུས་དང་ཕྱོགས་ཀྱི་རྭ་བ་བཞི་ལ་ཧཱུྃ་རེ་རེས་མཚན་པ་དང་། མུ་ཁྱུད་དང་པོ་ལ་རྡོ་རྗེའི་ཞགས་པའི་ཕྲེང་བས་བསྐོར་བ་ནི་ཡིད་སྲུང་བར་བྱེད་པ་ཐུགས་ཀྱི་འཁོར་ལོ། མུ་ཁྱུད་གཉིས་པར་སྙིང་པོ་དང་ལས་སྔགས་ཀྱི་མཐར་བསྒྲུབ་བྱའི་མིང་དང་གང་བསྲུང་བར་འདོད་པའི་སྤེལ་ཚིག་གི་མཐར་རཀྵ་རཀྵ་ཀུ་རུ་ཞེས་བྲིས་པ་ནི་ངག་སྲུང་བར་བྱེད་པ་གསུང་གི་འཁོར་ལོ། མུ་ཁྱུད་གསུམ་པར་སྔགས་རིང་། ན་མཿས་མནྟ་ཀཱ་ཡ་ཝཱཀྩིཏྟ་བཛྲཱ་ཎཱཾ།«་་་་་ཕྱག་འཚལ་ལོ་ཀུན་ནས་སྐུ་གསུང་ཐུགས་རྡོ་རྗེ་ལ།» ན་མོ་བཛྲ་ཀྲོ་དྷཱ་ཡ།«་་་་་ཕྱག་འཚལ་ལོ་རྡོ་རྗེ་ཁྲོ་བོ།» མ་ཧཱ་དཾ་ཥྚོཏྐ་ཊ་བྷཻ་ར་ཝཱ་ཡ།«་་་་་ཆེན་པོ་མཆེ་བ་གཙིགས་པ་འཇིགས་སུ་རུང་བ།» ཨ་སི་མུ་ས་ལ།«་་་་་རལ་གྲི་གཏུན་ཤིང་།» པ་ར་ཤུ་པཱ་ཤ་ཧསྟཱ་ཡ།«་་་་་དགྲ་སྟྭ་ཞགས་པ་ཕྱག་ན་བསྣམས་པ་ལ།» ཨོཾ་ཨ་མྲྀ་ཏ་ཀུཎྜ་ལི།«་་་་་བདུད་རྩི་འཁྱིལ་པ།» ཁ་ཁ་ཁཱ་ཧི་ཁཱ་ཧི།«་་་་་ཟོ་ཟོ་ཟོ་ཞིག་ཟོ་ཞིག» ཧུ་ལུ་ཧུ་ལུ།«་་་་་ཆུག་ཅིག་ཆུག་ཅིག» ཏིཥྛ་ཏིཥྛ།«་་་་་གནས་པར་གྱིས་གནས་པར་གྱིས།» བནྡྷ་བནྡྷ།«་་་་་ཆིངས་ཆིངས།» ཧ་ན་ཧ་ན།«་་་་་རྒྱོབ་རྒྱོབ།» ད་ཧ་ད་ཧ།«་་་་་སྲེགས་སྲེགས།» པ་ཙ་པ་ཙ།«་་་་་ཆོས་ཆོས།» གརྫཛ་གརྫཛ།«་་་་་སྒྲོགས་སྒྲོགས།» བི་སྥོ་ཊ་ཡ་བི་སྥོ་ཊ་ཡ།«་་་་་རྣམ་པར་ཁོས་རྣམ་པར་ཁོས།» སརྦ་བིགྷྣཱན་བི་ནཱ་ཡ་ཀཱ་ན།«་་་་་བགེགས་དང་ལོག་འདྲེན་ཐམས་ཅད།» མ་ཧཱ་ག་ཎ་པ་ཏི་ཛཱི་ཝི་ཏཱནྟ་ཀ་རཱ་ཡ་སྭཱ་ཧཱ།«་་་་་ཚོགས་བདག་ཆེན་པོའི་སྲོག་མཐར་བྱེད་པ་ལ།» ཞེས་པའི་མཐར་སྤེལ་ཚིག་དང་བཅས་པ་ནི་སྲུང་བར་བྱེད་པ་སྐུའི་འཁོར་ལོ། མུ་ཁྱུད་བཞི་པར་དབྱངས་གསལ་དང་རྟེན་སྙིང་སྤེལ་ཚིག་དང་བཅས་པ་ནི་བྱ་བ་སྲུང་བྱེད་ཡོན་ཏན་གྱི་འཁོར་ལོ། ལྔ་པར་རྡོ་རྭ་དང་དྲུག་པར་མེ་རིས་བསྐོར་བ་ནི་བྱེད་པ་སྲུང་བ་ཕྲིན་ལས་ཀྱི་འཁོར་ལོ་སྟེ། དེ་ལྟར་ལེགས་པར་བྲིས་ནས་གུར་གུམ། གི་ཝང་། ཤུ་དག་རྣམས་ཀྱིས་བྱུག ལྷར་བསྐྱེད་བསྟིམ་རབ་ཏུ་གནས་པ་དང་བཅས་འོད་དུ་ཞུ་བ་ལས་བྲིས་པའི་འཁོར་ལོའི་རྣམ་པར་བསམས་ཏེ་སླར་ཡང་བརྟན་བཞུགས་དང་ཤིས་པ་བརྗོད་ཅིང་མེ་ཏོག་གི་ཆར་དབབ། ལྟེ་བ་མ་ཉམས་པར་བལྟ་བ། ཚོན་སྐུད་ཀྱིས་དཀྲིས་ཏེ་མགུལ་ལམ་དཔུང་པར་བཏགས་ན་རྡོ་རྗེའི་སྲུང་བ་ཆེན་པོར་འགྱུར་རོ། །བཞི་པ་ནི། རྒྱས་པར་གསང་བ་སྤྱིའི་ཆོ་ག་ལས་བྱུང་བས་ཁོག་ཕུབ་སྟེ་འདི་ཉིད་ཀྱི་ལྷ་སྔགས་འབྱིན་འཇུག་བྱ། བསྡུས་པ་གློ་བུར་བའམ། རྒྱུན་གྱི་རྣལ་འབྱོར་ལྟ་བུའི་ཚེ། ཁམ་ཕོར་དུ་ཤུག་པ་སོགས་རུང་བའི་བུད་ཤིང་བརྩེགས་པའི་མདུན་དུ་མཆོད་གཏོར་བཤམ། རང་གི་མདུ